TKN พุ่งเกือบ 4% นิวไฮรอบ 3 เดือน โบรกฯแนะซื้อเป้า 12 บ. คาดกำไรปีนี้สดใสรับยอดขายโต
TKN พุ่งเกือบ 4% นิวไฮรอบ 3 เดือน โบรกฯแนะซื้อเป้า 12 บ. คาดกำไรปีนี้สดใสรับยอดขายในประเทศโต ล่าสุด ณ เวลา 15.56 น. อยู่ที่ 11.10 บาท บวก 0.40 บาท หรือ 3.74% สูงสุดที่ 11.40 บาท ต่ำสุดที่ 10.60 บาท ด้วยมูลค่าซื้อขาย 221.48 ล้านบาท
13 ก.พ. 2562

ผู้สื่อข่าวรายงานว่า ราคาหุ้น บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ล่าสุด ณ เวลา 15.56 น. อยู่ที่ 11.10 บาท บวก 0.40 บาท หรือ 3.74% สูงสุดที่ 11.40 บาท ต่ำสุดที่ 10.60 บาท ด้วยมูลค่าซื้อขาย 221.48 ล้านบาท โดยราคาหุ้น TKN ปรับตัวขึ้นสูงสุดในรอบ 3 เดือน นับตั้งแต่ราคาหุ้นอยู่ที่ระดับ 12.30 บาท เมื่อวันที่ 9 พ.ย.2561

ด้าน บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น TKN ประเมินราคาเป้าหมาย 12 บาท กลับเข้าสู่โหมดปกติ  โดยมีมุมมองเชิงบวกต่อรายได้จากการขายของ TKN ที่จะอยู่ในระดับสูงต่อเนื่อง แม้ปริมาณการส่งออกไปจีนจะชะลอตัว แต่ยอดขายในประเทศยังคงแข็งแกร่งและยังครองส่วนแบ่งการตลาดอันดับหนึ่งต่อเนื่อง
ขณะที่ราคาหุ้นที่ปรับลงอย่างต่อเนื่องในช่วง 1 ปีที่ผ่านมาสะท้อนปัจจัยลบไปเกือบหมดแล้ว โดยผลประกอบการที่ชะลอตัวต่อเนื่องเกิดจากการเปิดโรงงานใหม่ที่มีกำลังผลิตเพิ่มขึ้นอีกเท่าตัวทำให้ต้องแบกภาระค่าเสื่อมเพิ่มขึ้น รวมถึงราคาวัตถุดิบที่ปรับขึ้นด้วย ประกอบการการรุกตลาดต่างประเทศในช่วงที่ผ่านมาไม่ประสบผลสำเร็จอย่างที่คาดไว้
อย่างไรก็ตามปีนี้สถานการณ์เปลี่ยน หากมองจากรายได้ที่ยังแข็งแกร่งและบริษัทสามารถควบคุมต้นทุนได้ดีขึ้น แค่นี้กำไรก็น่าจะดีขึ้นกว่าปีที่ผ่านมา